༄༅། །ཤེས་དཀར་རྫོང་དཔོན་དགའ་བོ་པོར་གནང་བའི་སྤྲིང་ཡིག་བཞུགས་སོ།། ན་མོ་གུ་རུ་བུདྡྷ་བོ་དྷི་ས་ཏྭ་ཡ། །རྡོ་རྗེ་འཆང་དངོས་རྩ་བརྒྱུད་བླ་མའི་བཀའ། །བསླུ་མེད་ཐུགས་རྗེའི་གཏེར་ཆེན་དཀོན་མཆོག་ལུང་། །དྲག་ཤུགས་མཐུ་ལྡན་ཆོས་སྐྱོང་སྲུང་མའི་ཚིག །ཀུ་ས་ལ་ཡི་རྣལ་འབྱོར་བདེན་པའི་གཏམ། །ནམ་མཁའ་བར་སྣང་ས་སྟེང་ས་བླ་དང་། །ས་འོག་རྒྱུ་བའི་ལྷ་སྲིན་སྡེ་བརྒྱད་ཚོགས། །སྤྱི་དང་ཁྱད་པར་སྦྱིན་པའི་བདག་པོ་ཡི། །ལུས་ངག་སེམས་ལ་གནོད་འཚེ་བྱེད་པའི་གདོན། །ཚེ་སྔོན་ལན་ཆགས་བུ་ལོན་མ་འཁྱེར་ཞིང་། །དུས་འདིར་བྱ་སྤྱོད་ཕྲན་ཚེགས་ཉེས་ཙམ་ལ། །གནོད་སེམས་གདུག་པའི་བསམ་སྦྱོར་ཀུན་བསླངས་ནས། །ལུས་ལ་ནད་དང་སེམས་ལ་དུཿཁ་དག །སྐྱེད་བྱེད་མ་རུངས་ཚོགས་ནས་ངེས་དགོས་རྒྱུ། །མི་འཇིགས་འཇིག་རྟེན་མགོན་པོ་ཉི་མའི་གཉེན། །སྐྱོབ་པ་ཤཱཀྱའི་རྒྱལ་པོའི་བཀའ་ལུང་ལྟར། །སྤྱིར་གྱི་མཁའ་མཉམ་འགྲོ་ལ་གནོད་སེམས་སྤོངས། །ཁྱད་པར་དམ་ལྡན་སྦྱིན་བདག་འཁོར་བཅས་ལ། །དུས་འདི་ནས་བཟུང་བྱང་ཆེན་མ་ཐོབ་པར། །སྐྱེ་ཞིང་སྐྱེ་བར་ཚེ་རབས་ཐམས་ཅད་དུ། །མི་མིན་འགྲོ་བ་གནོད་སེམས་ལྡན་རྣམས་ཀྱིས། །གནོད་སེམས་སྤོངས་ལ་ཞི་བ་བྱང་ཆུབ་སེམས། །ཆེས་ཆེར་བསྐྱེད་ནས་ཚེ་བསོད་དཔལ་འབྱོར་སོགས། །ཡར་ངོའི་ཟླ་ལྟར་རྒྱས་པའི་གྲོགས་དན་གྱིས། །བོད་ཡུལ་ལྷ་གཅིག་ཕྱག་ན་པད་དཀར་གྱི། །ཐུགས་རྗེའི་ཆབ་ཀྱིས་གདོན་བགེགས་གནོད་སེམས་མེད། །ཞི་ནས་བྱང་སེམས་ཆུ་རྒྱུན་ཆེར་རྒྱས་ནས། གནོད་བྱེད་གནོད་ཡུལ་ཀུན་ཀྱང་དགེ་བཅུ་ཡི། །དཔལ་ལ་སྤྱོད་པའི་བདེན་ཚིག་འགྲུབ་པར་སྨོན། །ཞེས་འདི་འཕགས་པའི་ཡུལ་ནས་བྱང་ཕྱོགས་སུ། །དཔག་ཚད་བརྒྱ་ཕྲག་བགྲོད་པའི་ས་ཡི་ཆ། །ས་འཛིན་གཉིས་འཐུང་ཉལ་འདྲའི་གནས་ཀྱི་མཆོག །རྡོ་རྗེ་འཆང་དངོས་མཁས་གྲུབ་བསྟི་བའི་གནས། །ཆོས་གྲྭ་ཆེན་པོ་དཔལ་ལྡན་ས་སྐྱ་ཞེས། །ཡོན་ཏན་རིན་ཆེན་འབྱུང་བའི་སྒོ་གཅིག་པུ། །ངོ་མཚར་གནས་མཆོག་གང་དེ་ན་གནས་པའི། །ངག་ལ་དབང་བསྒྱུར་ངུར་སྨྲིག་བླ་གོས་ཅན། །ཀུན་དགའི་མིང་འཆང་རྡོ་རྗེ་འཛིན་པ་གང་། །བློ་གྲོས་ཆེར་གསལ་མཁས་མང་དགའ་བའི་གཉེན། །སངས་རྒྱས་བསྟན་པའི་རྒྱལ་མཚན་འཛིན་བྱེད་པ། །དཔལ་ལྡན་བཟང་པོས་སྨྲས་པ་དགེ་བར་གྱུར།། །།སརྦ་མངྒ་ལཾ།། །།